stanford-oval/wikipedia huggingface dataset:
Eräiden leipomotuotteiden valmistevero

Eräiden leipomotuotteiden valmistevero oli Suomessa 1964–1966 käytössä ollut valmistevero, jota kannettiin maassa valmistetuista ja maahan tuoduista leipomotuotteista niiden nettopainon mukaan. Veroa oli maksettava korpuista, korppujauhoista, kakuista, tanskalaisista wienerleivistä, kekseistä ja vohveleista. Kotimainen valmistaja sai tuotteiden raaka-aineiden kotimaisten ja maailmanmarkkinahintojen erotuksena maataloustuotteiden markkinointirahastosta valmisteveron suuruisen summan itselleen. Verosta oli vapautettu ulkomaille vietävät valmisteet.
Tämän valmisteveron tarkoituksena oli ratkaista maataloudesta saatavien raaka-aineiden kotimaisten ja maailmanmarkkinahintojen erosta aiheutuva ongelma. Veron avulla luotiin sellainen järjestelmä, joka toisaalta oli EFTA-konvention mukainen ja toisaalta turvasi kotimaisen teollisuuden kilpailuedellytykset tuontisuojan alentuessa. Valmisteveroa kannettiin samansuuruisena sekä kotimaassa valmistetuista että maahan tuoduista tuotteista. Kotimainen valmistaja sai vähentää maataloustuotteiden markkinointirahastosta suoritettavaa määrää vastaavan summan maksettavasta valmisteverosta. Näin kotimaiset valmistajat eivät joutuneet maksamaan valmisteveroa tai anomaan palautusta, koska sekä valmistevero että vähennettävä hintaero olivat yhtä suuret. Tuontituotteista sen sijaan valmistevero kerättiin täysimääräisenä.
Vuosina 1967–1994 veron nimenä oli eräiden elintarviketuotteiden valmistevero. Veroa oli maksettava korpuista, korppujauhoista, rinkeleistä, rinkelitaikinasta tehdyistä tangoista, kaakuista, tanskalaisista wienerleivistä, kekseistä, vohveleista, suklaajäätelöstä sekä eräistä kastikkeista, keitoista ja liemistä. Vuonna 1968 verollisiksi tuotteiksi tulivat makeutettu kaakaojauhe, kaakaotahna sekä jäätelö- ja vanukasjauheet. Seuraavina vuosina verollisiksi tulivat muun muassa jauhetuista manteleista sokerin tai hunajan kera tehdyt massat, kääretortut, ruisleipä, muut ruokaleivät, ruisnäkkileivät. Vuodesta 1980 lähtien verollisten tuotteiden luettelo oli yli 5 sivua pitkä ja 1993 lähtien 9 sivun pituinen.
Elisabethin metroasema

| Elisabeth |
| --- | --- |

 Brysselin metro 
Perustiedot
Metrolinjat:  2, 6
Sijainti:  50°51′47″N, 004°19′50″E
Paikkakunta:  Koekelberg
Avattu:  1982
Rakenne
Tyyppi:  tunneliasema
Elisabeth on Brysselin metron asema Koekelbergin kunnassa. Sitä käyttävät linjojen 2 ja 6 junat.
Asema sijaitsee Simonisin metroaseman alapuolella. Ne muodostavat yhteisen asemakompleksin, ja niistä käytettiin yhteistä nimeä Simonis niiden avaamisesta vuonna 1982 vuoteen 2009 asti. Silloin linjojen uudelleenjärjestelyn myötä syntyivät kehämäiset linjat 2 ja 6, jotka pysähtyivät Simonisin asemalla kahdesti. Ylempi asema sai nimen Simonis (Leopold II) ja alempi Simonis (Elisabeth). Vuonna 2013 asemat saivat nykyiset nimensä Simonis ja Elisabeth.
| 0 | 1 | 2 |
| --- | --- | --- |
| Edeltävä asema: pääteasema | Linja 2 | Seuraava asema: Ribaucourt |
| 0 | 1 | 2 |
| --- | --- | --- |
| Edeltävä asema: pääteasema | Linja 6 | Seuraava asema: Ribaucourt |
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäiset artikkelit: fr:Elisabeth (métro de Bruxelles) & en:Simonis metro station
Evan Hunter

| Evan Hunter |
| --- | --- |
 Evan Hunter vuonna 2001.
Henkilötiedot
Syntynyt: 15. lokakuuta 1926
Kuollut: 6. heinäkuuta 2005 (78 vuotta)
Ammatti:  kirjailija, käsikirjoittaja
Aiheesta muualla
www.edmcbain.com ja www.evanhunter.com
Löydä lisää kirjailijoitaKirjallisuuden teemasivulta
Evan Hunter (alk. Salvatore Lombino, 15. lokakuuta 1926 – 6. heinäkuuta 2005) oli yhdysvaltalainen kirjailija ja käsikirjoittaja. Hunter tunnetaan erityisesti nimellä Ed McBain kirjoittamastaan yli 50-osaisesta poliisiromaanisarjasta 87. poliisipiiri, joka on yksi poliisiromaanin perusteoksista. Käsikirjoittajana Hunterin tunnetuin elokuva on Alfred Hitchcockin Linnut (1963), joka perustuu Daphne du Maurierin novelliin.
Hunterin alkuperäinen nimi oli Salvatore Lombino, mutta hän muutti nimensä Evan Hunteriksi vuonna 1952, koska epäili vierasmaalaisen nimen karkottavan ennakkoluuloisia kustantajia. Ed McBainin lisäksi hän käytti ainakin salanimiä John Abbott, Richard Marsten, Hunt Collins, Curt Cannon ja Ezra Hannon.
Hunter syntyi italialaistaustaisille vanhemmille New Yorkissa vuonna 1926 ja aloitti kirjoittamisen toisen maailmansodan aikana palvellessaan merivoimissa. Opiskeltuaan Hunter Collegessa hän työskenteli opettajana, mikä toimi pohjana hänen osittain omaelämäkerralliselle romaanilleen The Blackboard Jungle (1954). Se sovitettiin elokuvaksi Älä käännä heille selkääsi jo seuraavana vuonna. Ensimmäinen 87. poliisipiiri -sarjan romaani oli vuonna 1956 julkaistu Cop Hater (suomennettu nimillä Askeleet kadulla ja Kuolema kytälle).
Aiheesta muualla

Evan Hunterin muistokirjoitus Helsingin Sanomissa (Arkistoitu – Internet Archive)
Eräjärven kivimuseo

| Eräjärven kivimuseo |
| --- | --- |
 Eräjärven kivimuseo.
Tyyppi:  Paikallismuseo, geologiamuseo 
Osoite:  Eräjärventie 1590, 35300 Eräjärvi  
Sijainti:  Eräjärvi 
Perustettu:  1974  
Ylläpitäjä:  Eräjärvi-seura
Koordinaatit:  61°34′41″N, 24°33′50″E
 fiEräjärven kivimuseo 
   
Eräjärven kivimuseo on Eräjärvellä Orivedellä Pirkanmaalla toimiva paikallinen erikoismuseo. Museo toimii Eräjärven kirkon luona sijaitsevassa, vuonna 1864 valmistuneessa entisessä lainajyvämakasiinissa ja sitä ylläpitää kotiseutuyhdistys Eräjärvi-seura.
Eräjärvellä kiviteollisuudella on monipuolisia perinteitä: fylliitistä valmistettuja kovasimia vietiin Venäjälle ennen Suomen itsenäistymistä ja 1930-luvulla louhittiin maasälpää posliinin raaka-aineeksi Eurooppaan. Museossa esitellään sekä kivilajeja että alueen kiviteollisuuden historiaa.
Escobar, el patrón del mal

| Escobar, el patrón del mal |
| --- | --- |
Tyyli:  draama
Kestoaika:  60 min
Pääosissa:   Andrés Parra 
Alkuperämaa:   Kolumbia
Alkuperäiskieli:  espanja
Verkko:   Caracol Televisión
Esitetty:  28. toukokuuta 2012 – 19. marraskuuta 2012
Jaksoja:  74
Aiheesta muualla
IMDb
Escobar, el patrón del mal on televisioyhtiö Caracol Televisiónin esittämä kolumbialainen TV-sarja. Sen pääroolissa on Andrés Parra.
Rooleissa

| 0 | 1 | 2 |
| --- | --- | --- |
|  Andrés Parra  | … |  Pablo Escobar   |
|  Angie Cepeda  | … |  Regina Parejo   |
|  Christian Tappan  | … |  Gonzalo Gaviria   |
Aiheesta muualla

Escobar, el patrón del mal Internet Movie Databasessa (englanniksi)
Flavius Bauto

Flavius Bauto (k. 388) oli frankkilainen magister militum eli Rooman sotavoimien komentaja. Vuonna 385 hän oli lisäksi konsuli. Myös hänen pojastaan Arbogastista tuli magister militum.
H-päivä

H-merkki, joilla autoilijoita muistutettiin oikeanpuoleiseen liikenteeseen siirtymisestä.
Tukholman Kungsgatan H-päivänä
H-päiväksi (ruots. Dagen H) kutsutaan Ruotsissa vuoden 1967 syyskuun kolmatta päivää, jolloin maassa siirryttiin oikeanpuoleiseen liikenteeseen. Muutos merkitsi sitä, että autoilijoiden piti ajaa tien vasemman reunan sijasta oikeassa reunassa.
H-kirjain tuli ruotsin kielen sanasta höger, joka tarkoittaa oikeaa.
Tausta > Kansanäänestys

Neuvoa-antava kansanäänestys järjestettiin vuonna 1955. Ylivoimainen enemmistö, 82,9 % äänestäneistä, halusi säilyttää vasemmanpuoleisen liikenteen, kun taas vain 15,5 % halusi siirtyä oikeanpuoleiseen liikenteeseen. Täten äänestäjien 12 vuotta vanha tahto sivuutettiin. Toisaalta vain 53,2 % äänioikeutetuista osallistui kansanäänestykseen.
Tausta > Valmistelut

Päätöstä tehtäessä arvioitiin kulut seuraavanlaisiksi:
Linja-autoliikenteen uudelleenjärjestelyt 200 milj. kruunua
Raitiovaunuliikenteen uudelleenjärjestelyt 60 milj. kruunua
Metsätalous, puolustusvoimat, huoltoasemat, koulutus, tiedotus, hallinto jne. 50 milj. kruunua
Yhteensä 400 milj. kruunua.
Myöhemmin summan laskettiin olevan 600 miljoonaa kruunua.
Päätöstä tehtäessä vuonna 1963 linja-autojen lukumäärän arvioitiin olevan 6 700. Oikea lukumäärä oli noin 7 500. Näistä noin 3 500 saatiin muunnettua oikeanpuoleiseen liikenteeseen sopiviksi kevääseen 1966 mennessä. 2 000 linja-autoa tilattiin suoraan oikeanpuoleista liikennettä varten ennen H-päivää. Loppuja muokattiin tai korvattiin H-päivään saakka. Raitiovaunuliikenne väheni tai joillakin paikkakunnilla loppui kokonaan. Kuitenkin Göteborgissa ja Norrköpingissä raitiotiet päätettiin säilyttää, ja ne ovat pysyneet kaupungeissa tähän päivään saakka. Tukholmassa kantakaupungin raitioliikenne loppui H-päivänä, mutta pari osuutta jäi olemaan omina irrallisina linjoinaan (ks. Tukholman raitioliikenne).
Monia risteyksiä piti rakentaa uudelleen. Liikennemerkkejä ja tiemerkintöjä piti siirtää ja vaihtaa.
Mielenkiintoinen yksityiskohta oli se, että Ruotsissa myydyt autot olivat yleisimmin vasemmalta puolelta ohjattavia. Näin ollen kaikkia autoja ei tarvinnut muuntaa. Jotkut tien reunaa tarkkailemaan tottuneet autoilijat tosin olivat huolissaan ajamisen sujumisesta, kun kuljettaja on lähellä tien keskiviivaa. Linja-autot olivat sen sijaan aina oikealta ohjattavia, ja sen takia huomattava osa muutosmäärärahoista menikin linja-autoyhtiöille linja-autojen muuntamista varten.[lähde? ]
Muutos rahoitettiin erityisellä ajoneuvoverolla, jota perittiin vuosina 1967–1970.
Varsinainen siirtyminen

Teiden varsille asetettiin mustia kuusikulmaisia kylttejä, joissa oli keltainen H-kirjain, muistuttamaan teidenkäyttäjiä oikeassa reunassa pysyttelemisestä. Pieniä muistutusmerkkejä jaettiin myös autoilijoille muun muassa huoltoasemilla. Yksityisautoilla ajo oli kielletty Tukholmassa ja Malmössä paikallista aikaa lauantaiaamun kello 10 ja sunnuntai-iltapäivän kello 15 välisenä aikana, ja muualla Ruotsissa sunnuntain aamuyöllä kello 1 ja 6 välisenä aikana. Kello 4.45 sunnuntaiaamuna 3.9.1967 kaikki ne ajoneuvot, jotka eivät olleet pitempään ajokiellossa siirtymän johdosta, pysähtyivät tien vasempaan reunaan. Kello 4.50-4.55 ajettiin varovaisesti tien oikeaan reunaan. Kello 5.00 liikenne käynnistyi uudelleen, mutta nyt oikeanpuoleisena. Lähtölaskenta kuului radion kautta. Autoilijoita kehotettiin pitämään siirtymisen jälkeen lähivalot päällä, minkä takia epäsymmetristen ajovalojen teippaukset piti mieluiten poistaa kymmenminuuttisen pysähdyksen aikana. Tämän jälkeen oikeanpuoleinen liikenne oli voimassa.
Siirtymistä edelsi intensiivinen tiedotuskampanja ilmoitusten, lehtisten, TV- ja radio-ohjelmien kautta. Itse siirtymistä valvottiin suorassa radiolähetyksessä, jota johti CeGe Hammarlund.
Heti uudelleenjärjestelyn jälkeen liikennettä valvottiin tehokkaasti. Noin 10 300 poliisia ja sotilasta valvoi tapahtumaa. Näiden lisäksi tarvittiin yli 100 000 henkilöä auttamaan ja ohjaamaan noin 19 000 suojatiellä. Tähän tehtävään käytettiin koululaisia, erilaisten järjestöjen jäseniä sekä asevelvollisia.[lähde? ]
Feeniksin ritarikunta

Ritarikunnan tunnuksia
Feeniksin ritarikunta (kreik. Τάγμα του Φοίνικος, Tágma tou Foínikos) on kreikkalainen ritarikunta, joka on perustettu vuonna 1926. Ritarikunta korvasi Kreikan kuningaskunnassa jaetun Yrjö I:n ritarikunnan ja sitä jaettiin aluksi vain Kreikan intressejä puolustaneille ulkomaalaisille. Ritarikunta säilyi monarkian palauttamisen jälkeen vuonna 1935 ja sen kaatumisen vuonna 1973.
Nykyään kunniamerkkiä jaetaan sellaisille henkilöille, jotka ovat ansioituneet muun muassa taiteen, tieteen, julkishallinnon, merenkulun, kaupan ja elinkeinoelämän saralla. Saajan ei tarvitse olla Kreikan kansalainen.
Kunnianosoitusta jaetaan viidessä luokassa:
Suurristi
Suurkomentaja
Komentaja
Kultainen risti
Hopeinen risti
Flavio Roberto Carraro

Flavio Roberto Carraro (3. helmikuuta 1932 Sandon di Fossò – 17. kesäkuuta 2022) oli italialainen roomalaiskatolinen piispa. Hänet vihittiin kapusiinien papiksi 16. maaliskuuta 1957 ja nimitettiin Arezzo-Cortona-Sansepolcron hiippakunnan johtoon 8. kesäkuuta 1996. Piispaksi vihkiminen seurasi 7. elokuuta. Pääkonsekraattorina toimi Silvano Piovanelli, jota avustivat Francesco Gioia ja Giovanni D'Ascenzi.
Carraro sai 25. heinäkuuta 1998 nimityksen Veronan piispaksi, jona hän toimi, kunnes jäi eläkkeelle 8. toukokuuta 2007.
Hannele Kylänpää

| Hannele Kylänpää> Henkilötiedot |
| --- | --- |
Syntynyt: 1948 (ikä 75–76)
Ammatti:  kuvanveistäjä
Taiteilija
Ala:  kuvanveisto, pronssivalu
Kylänpään Eläimet-sarjaan kuuluva veistos vuodelta 2007, Kotka Sapokan vesipuisto.
Hannele Kylänpää (s. 1948) on suomalainen kuvanveistäjä. Kylänpää opiskeli Taideteollisessa korkeakoulussa ja Kuvataideakatemian koulussa. Hänet tunnetaan etenkin lapsi- ja eläinaiheisista veistoksistaan.
Mitalitaiteilijana Kylänpää on suunnitellut mm. Helsingin  450-vuotismitalin.
Kylänpään julkisia teoksia ovat mm. Rovaniemellä sijaitseva suurikokoinen Äiti Lappi -patsas, Pasilassa sijaitseva Vedet-teos ja Silja (Frans Emil Sillanpään romaanin Nuorena nukkunut päähenkilö) Hämeenkyrössä sekä Heinäveden kirjaston edessä sijaitseva Otto Kotilaisen muistomerkin veistos Lintupoika (1990).
Kotkalaisessa Sapokan vesipuistossa ollut Kylänpään pronssinen sorsaveistos, emo ja poikanen, varastettiin 2004. Sen emo tuli esiin tv-ohjelman kuvauksissa syksyllä 2013. Arvioitavaksi tuonut henkilö oli ostanut sen huutokaupasta. Teos on palautettu paikalleen.
Julkiset teokset

Tervehdys 2005, Kajaanin vanha hautausmaa.
Eemeli-reliefi, Hämeenkyrö
Helsingin 450-vuotismitali, 2000, Helsinki.
Silja, Hämeenkyrö 1988.
Äiti-Lappi, 1989, Rovaniemi
Palkinnot ja tunnustukset

1976 Suomen Taideyhdistys: Dukaattipalkinto
2008 Suomen Taideyhdistys: Tunnustuspalkinto merkittävästä elämäntyöstä
2012 taiteilijaeläke
Aiheesta muualla

Äiti Lappi-teos
Kylänpää teoksia Helsingissä (Arkistoitu – Internet Archive)
Eros (traktori)

Eros oli Harry Fergusonin 1917 kehittämä autotraktori, missä Fordin auton T-malli muutettiin traktoriksi siten, että aura kiinnitettiin vetolaitteen perään kiinteästi auranvetäjien tapaan eikä sitä näin ollen olisi enää tarvinnut vetää traktorin perässä koukusta niin kuin Fordson F-traktorissa. Eroksia ei valmistettu monta kappaletta, mutta 1930-luvulla Harry Ferguson kehitti vedettävälle auralle toisenlaisen vaihtoehdon, Ferguson Systemin, joka merkitsi kolmipistekiinnitystä työkoneille, myös auralle, traktorin perään. Näin monien työkoneiden osalta voitiin luopua hinaamisesta.
Aiheesta muualla

Kuva Erosista[vanhentunut linkki]
Erik Reinius

Erik Reinius (1968)
Erik Maximilian Reinius (16. syyskuuta 1909 Tampere – 26. huhtikuuta 1996 Tukholma) oli suomalainen ekonomi, metsänhoitaja ja yritysjohtaja, joka sai metsäneuvoksen arvonimen.
Henkilöhistoria

Reiniuksen vanhemmat olivat ylimetsänhoitaja Ragnar Väinö Joakim Reinius ja Ester Pelkonen ja puolisot 1948–1971 Kirsti Mirjam Mittler ja vuodesta 1973 Ragnhild Marina Cameron. Reinius tuli ylioppilaaksi vuonna 1927 ja valmistui ekonomiksi vuonna 1929 ja metsänhoitajaksi vuonna 1933. Hän työskenteli metsänhoitajaksi valmistuttuaan lyhyen aikaa Thomén Metsätoimistossa, mutta siirtyi sitten Rosenlewin palveluksen.  Reinius osallistui talvisotaan ja jatkosotaan. Sotien jälkeen vuonna 1945 hänestä tuli Rosenlewin metsäpäällikkö Poriin. Siellä hän toimi myös Kokoomuksen edustajana kaupunginvaltuustossa ja -hallituksessa. Rosenlewin metsäjohtaja Reinius oli vuodesta 1959. Hän toimi 1960-luvulla myös Kyron metsäpäällikkönä. Reiniuksella oli lisäksi useita alansa ja muita luottamustehtäviä. Metsäneuvoksen arvonimen hän sai vuonna 1970. Kemiönsaarella Reinius viljeli omistamaansa Wijkin kartanoa. Sotilasarvoltaan hän oli reservin kapteeni (1944).
Julkaisuja

Puutavaran ostaminen teollisuutta ja vientiä varten, 1954
Elisabethenkirche

| Elisabethenkirche |
| --- | --- |

Sijainti:  Basel, Sveitsi
Koordinaatit:  47°33′10″N, 7°35′28″E
Kirkkokunta:  protestanttinen
Rakentamisvuosi:  1857–1865
Suunnittelija:  Ferdinand Stadler
Tyylisuunta:  uusgotiikka
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Elisabethenkirche on protestanttinen kirkkorakennus sveitsiläisessä Baselin kaupungissa. Se on rakennettu vuosien 1857 ja 1865 välillä arkkitehti Ferdinand Stadlerin piirustusten pohjalta ja Christoph Riggenbachin ja Carl Wartnerin johdolla. Kirkko edustaa uusgoottilaista arkkitehtuuria ja on yksi tyylisuuntansa merkittävimpiä edustajia Sveitsissä. Kirkon lasimaalauksista ovat vastanneet müncheniläiset Heinrich ja Christian Burkhardt. Kirkontorni yltää 72 metrin korkeuteen.
Kirkko aiottiin purkaa 1900-luvun lopulla, mutta asukkaat vastustivat tätä ja se peruskorjattiin.
Aiheesta muualla

Kuvia tai muita tiedostoja aiheesta Elisabethenkirche Wikimedia Commonsissa
Erä- ja luontopolku

Erä- ja luontopolku on luontopolku, jonka rastit kuvaavat paitsi luontokohteita, myös metsästystä eri muodoissaan ja riistanhoitoa. Rastit voivat muun muassa esitellä erilaisia pyydyksiä, kuten loukkuja, hirvilavoja, riistanhoidossa käytettäviä ruokintakatoksia, riistapeltoja ja hirven nuolemakiviä. Rasteilla on usein taulu, jossa kerrotaan kohteesta lähemmin. Erä- ja luontopolusta voi myös olla mukaan otettava esite, josta voi lukea eteen tulevasta kohteesta lisätietoja.
Erä- ja luontopolkuja Suomessa

Metsäkartano Rautavaaralla, Pohjois-Savossa. 2 erä- ja luontopolkua
Evan Goldberg

| Evan Goldberg |
| --- | --- |
 Goldberg vuonna 2016
Henkilötiedot
Syntynyt: 11. toukokuuta 1982 (ikä 42) Vancouver, Kanada
Ammatti:   käsikirjoittaja  tuottaja  ohjaaja 
Aiheesta muualla
IMDb
Elonet
Evan Goldberg (s. 11. toukokuuta 1982 Vancouver, Kanada) on kanadalainen käsikirjoittaja, tuottaja ja ohjaaja. Hänet tunnetaan parhaiten näyttelijä ja elokuvantekijä Seth Rogenin yhteistyökumppanina.
Filmografia

| Vuosi | Suomenkielinen nimi | Alkuperäinen nimi | Tehtävät |
| --- | --- | --- | --- |
| 2007 | Superbad | Superbad | Käsikirjoittaja |
| 2008 | Pineapple Express – ohutta yläpilveä | Pineapple Express | Käsikirjoittaja |
| 2011 | The Green Hornet | The Green Hornet | Käsikirjoittaja |
| 2011 | 50/50 | 50/50 | Tuottaja |
| 2012 | Goon | Goon | Käsikirjoittaja |
| 2012 | Korttelivahdit | The Watch | Käsikirjoittaja |
| 2013 | This Is the End | This Is the End | Ohjaaja, käsikirjoittaja |
| 2014 | Naapurit | Neighbors | Tuottaja |
| 2014 | The Interview | The Interview | Ohjaaja, käsikirjoittaja, tuottaja |
| 2015 | The Night Before | The Night Before' | Käsikirjoittaja |
| 2016 | Naapurit 2 | Neighbors 2: Sorority Rising | Käsikirjoittaja, tuottaja |
| 2016 | Sausage Party | Sausage Party | Käsikirjoittaja, tuottaja |
| 2017 | The Disaster Artist | The Disaster Artist | Tuottaja |
| 2018 | Blockers | Blockers | Tuottaja |
| 2023 | Teenage Mutant Ninja Turtles: Mutant Mayhem | Teenage Mutant Ninja Turtles: Mutant Mayhem | Käsikirjoittaja, tuottaja |
Palkinnot ja ehdokkuudet > Primetime Emmy -palkinnot

| Vuosi | Ohjelma | Palkinto | Lopputulos |
| --- | --- | --- | --- |
| 2005 | Da Ali G Show | Paras varietee-, musiikki- tai komediaohjelman käsikirjoitus | Ehdokkuus |
| 2021 | The Boys | Paras draamasarja | Ehdokkuus |
| 2022 | The Boys Presents: Diabolical | Paras lyhytanimaatio-ohjelma | Ehdokkuus |
| 2022 | Pam & Tommy | Paras mini- tai antologiasarja | Ehdokkuus |
Filipe Machado

Filipe Machado
Filipe José Machado (13. maaliskuuta 1984 Gravataí, Brasilia – 28. marraskuuta 2016 La Uníon, Kolumbia) oli brasilialainen jalkapalloilija. Hänen seuransa oli Chapecoense. Machado menehtyi lento-onnettomuudessa, jossa sai surmansa useita jalkapalloilijoita ja muita merkittäviä henkilöitä.
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Filipe Machado
Ferdinand Sarrien

| Ferdinand Sarrien |
| --- | --- |

Ranskan pääministeri
 12. maaliskuuta 1906–25. lokakuuta 1906  
Presidentti:  Armand Fallières
Edeltäjä:  Maurice Rouvier
Seuraaja:  Georges Clemenceau
Henkilötiedot
Syntynyt: 25. lokakuuta 1840 Bourbon-Lancy, Ranska
Kuollut: 28. marraskuuta 1915 (75 vuotta) Pariisi, Ranska
Tiedot
Puolue:  Radikaalipuolue
Jean Marie Ferdinand Sarrien (25. lokakuuta 1840 Bourbon-Lancy – 28. marraskuuta 1915) oli ranskalainen poliitikko, joka toimi Ranskan pääministerinä vuonna 1906.
Sarrien oli taustaltaan lakimies ja osallistui kapteenina Ranskan–Saksan sotaan. Hänet valittiin vuonna 1876 edustajainkamariin, jossa hän liittyi radikaaleihin. Hän toimi Ranskan posti- ja lennätinministerinä 1885, sisäministerinä 1886, 1887–1888 ja 1895–1896 sekä oikeusministerinä 1886–1887 ja 1898. Sarrien tuki Émile Combesin hallituksen hanketta kirkon ja valtion erottamiseksi. Maaliskuussa 1906 Sarrien tuli itse pää- ja oikeusministeriksi, mutta hänen hallituksensa todellinen vahva mies oli sisäministeri Georges Clemenceau. Hallituksella oli tukenaan suuri enemmistö edustajainkamarissa, mutta Sarrien erosi jo lokakuussa 1906 terveyssyistä. Hänet valittiin 1908 senaattoriksi.
Filiph Johansson

Filiph Alexander Johansson (s. 22. helmikuuta 1997 Kokkola) on suomalainen pikajuoksija, jonka päämatka on 400 metrin juoksu. Hän edustaa Gamlakarleby Idrottsföreningiä ja häntä valmentaa Thomas Asp.
Johansson saavutti Kalevan kisoissa 2021 pronssia 400 metrillä ajalla 48,29. Aikuisten maaotteluedustuksia hänellä on vuodesta 2015 lähtien.
Johanssonin ennätys 100 metrillä on 10,91 (Lapua 27.7.2021), 200 metrillä 21,69 (Lapua 27.7.2021) ja 400 metrillä 47,59 (Turku 4.8.2021).
Ferdinand Sauerbruch

Professori Ferdinand Sauerbruch vuonna 1946.
Ernst Ferdinand Sauerbruch (3. heinäkuuta 1875 Barmen, Wuppertal – 2. heinäkuuta 1951 Berliini, Saksan demokraattinen tasavalta) oli saksalainen lääkäri, kirurgi ja ortopedi.
Sauerbruchin ansioksi luetaan erityisesti keuhko-operaatioiden kehittäminen. Hän esimerkiksi kehitti ilmarinnan kirurgista poistamista alipainekammion avulla. Nämä edistysaskeleet olivat pohjana rintakehän kirurgian synnylle. Hän kehitti ensimmäisen maailmansodan aikana Sauerbruch käsiproteesin.
Sauerbruchin aktiivisimmat työvuodet olivat natsi-Saksan aikana, mutta hän ei kuitenkaan ollut NSDAP-puolueen jäsen. Vaikka julkisissa lausunnoissaan tukikin kansallissosialismia, hän myös yksityisesti esitti kritiikkiä sitä kohtaan.
Käännös suomeksi
Eroraha

Eroraha on työsuhteen tai virkasuhteen päättyessä työnantajan työntekijälle maksama palkkaan kuulumaton erillinen korvaus.
Suomi > Lakiin perustuvat korvaukset

Työnantaja on työ- tai virkasuhteen päättyessä suoraan lain perusteella velvollinen maksamaan palkansaajalle tiettyjä korvauksia. Tällaisen korvauksen maksaminen voi perustua muun muassa työsopimuslakiin (55/2001, TSL), merityösopimuslakiin (756/2011, MTSL) valtion virkamieslakiin (750/1994, VVL) tai kunnallisista viranhaltijoista annettuun lakiin (304/2003, KVL). Lisäksi työ- tai virkasuhteen päättymiseen liittyviä korvauksia voidaan maksaa myös esimerkiksi vuosilomalain (162/2005, VLL) taikka eri yhteistoimintalakien perusteella.
Työ- tai virkasuhteen päättymiseen liittyviä korvauksia koskevia määräyksiä voi sisältyä myös työ- ja virkaehtosopimuksiin.
Suomi > Muut kuin lakiin perustuvat korvaukset

Työnantaja ja palkansaaja voivat keskenään sopia siitä, että työnantaja maksaa työsuhteen päättyessä palkansaajalle muita kuin lain edellyttämiä korvauksia. Erilaisista lakiin perustumattomista korvauksista saatetaan sopia ennen työsuhteen alkamista, työsuhteen aikana tai vasta työsuhteen päätyttyä. Korvausta voidaan nimetä esimerkiksi erorahaksi, tukipaketiksi, kehittämisrahaksi tai rahakorvaukseksi. Puhekielessä korvausta saatetaan kutsua myös kultaiseksi kädenpuristukseksi.
Korvauksesta saatetaan sopia esimerkiksi yhteistoimintaneuvottelujen yhteydessä tai työsuhteen päättymisen riitauttamisen seurauksena.
Korvauksesta saatetaan sopia, kun palkansaajaan ei sovelleta työntekijää suojaavaa työoikeudellista sääntelyä. Tällainen palkansaaja on esimerkiksi osakeyhtiön toimitusjohtaja.
Haveråkersberget

| Haveråkersberget> Sijainti |
| --- | --- |
 Haveråkersberget
Koordinaatit:  60.06212°N, 23.69156°E
Valtio:  Suomi
Paikkakunta:  Raasepori (Karjaa)
Historia
Tyyppi:  Linnavuori
Infobox OKVirheellinen NIMI-arvo: 
Haveråkersberget on Uudellamaalla Raaseporin Karjaalla sijaitseva muinaislinna, jossa on kaksi kivivallia mäen eri korkeudella.